Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 102/09)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 45/99

1. Medlemsstatens ansvarlige myndighed: Navn: Direcção Geral do Desenvolvimento Rural

Adresse: Av. Defensores de Chaves, n.o 6, P-1049-063 Lisboa

Tlf. (351) 213 18 43 82

Fax (351) 213 53 58 72.

2. Ansøgende sammenslutning: 2.1. Navn: Associação Nacional de Produtores de Pêra Rocha

2.2. Adresse: Av. dos Bombeiros Voluntários, 44-1o, P-2550 Cadaval

Tlf. (351) 262 69 11 55

Fax (351) 262 69 56 44.

2.3. Sammensætning: producent/forarbejdningsvirksomhed (x) andet ( ).

3. Produktets art: Kategori 1.6 - Frugt.

4. Varespecifikation (sammenfatning af betingelserne i artikel 4, stk. 2)

4.1. Navn: Pêra Rocha do Oeste.

4.2. Beskrivelse: Pêra Rocha do Oeste dyrkes i Oeste-regionen i den centrale vestlige del af Portugal. Rocha-sorten tilhører familien Rosáceas, underfamilien Pomídeas, slægten Pyrus og arten Pyrus communis L. Der er tale om en portugisisk sort, der ved et tilfælde opstod for ca. 150 år siden i Sintra. Rocha-pærerne, som produceres i Oeste, er runde til ovale, kegleformede, eller har en rund eller aflang pæreform. De har en karakteristisk skurvfarvning, som breder sig ujævnt fra den nederste del af pæren over hele overfladen, men som normalt er mest udbredt i stilkhulen. Farven er lys gul, nogle gange med en lys rosafarvning på den side, der vender mod solen. Frugterne har tydelige skurvpletter, og de har næsten aldrig nogen griffelhule. Høsten finder sted i august. Kødet er hvidt, blødt til meget blødt, kornet, sødt, helt uden syrlighed, meget saftigt og med en svag duft.

4.3. Geografisk område: På grund af de nødvendige forudsætninger for produktionen af Pêra Rocha do Oeste - et særligt mikroklima, lokal knowhow og anvendelse af traditionelle metoder - er det geografiske produktionsområde begrænset til følgende kommuner: Sintra, Mafra, Arruda dos Vinhos, Sobral de Monte Agraço, Alenquer, Vila Franca de Xira, Azambuja, Torres Vedras, Cartaxo, Lourinhã, Bombarral, Cadaval, Santarém, Rio Maior, Peniche, Óbidos, Caldas da Rainha, Torres Novas, Alcanena, Alcobaça, Nazaré, Porto de Mós, Batalha, Tomar, Ferreira do Zêzere, Vila Nova de Ourém, Leiria, Marinha Grande og Pombal.

4.4. Bevis for oprindelse: Pêra Rocha do Oeste har særlige egenskaber, som er knyttet til det nævnte produktionsområde. Dette skyldes flere forhold: produktionsarealernes beskaffenhed, tilplantningen, avlsmetoderne, arten af plantebeskyttelsesmidler og antallet af behandlinger med disse, fastlæggelse af høst- og sorteringstidspunkt samt pakning og præsentation i handelen. Frugtplantagerne skal være beliggende i det afgrænsede produktionsområde og drives i overensstemmelse med varespecifikationen. Høst, transport og kalibrering skal ligeledes ske i henhold til denne specifikation. Hele produktionsprocessen er underlagt en særlig kontrol- og certificeringsordning.

4.5. Fremstillingsmetode: Pêra Rocha do Oeste fremstilles i overensstemmelse med de lokale traditionelle tilplantnings- og avlsmetoder. Det særlige klima i produktionsområdet, som er præget af en vis kølighed, er en nødvendig forudsætning for, at Pêra Rocha do Oeste kan udvikle sig optimalt. Høsten følger også specielle regler, både med hensyn til metoder og tidspunkt (anden halvdel af august). Pærer af sorten Pêra Rocha do Oeste holder sig friske længe, og det skyldes ikke mindst den særlige påpasselighed, der udvises i forbindelse med høst og transport til lagre. Der findes specielle krav til standardisering, mærkning og pakning af denne frugt.

4.6. Tilknytning: Regionen Oeste, som er den vestligste region i Portugal, har takket være aflejringer fra jura-tiden helt specielle jordbundsforhold, og det forhold, at regionen er beliggende mellem havet og Candeeiros-bjergkæden, giver særlige klimatiske betingelser, som naturligvis ikke er uden betydning for, at Rocha-sorten opstod af sig selv netop her for mere end 150 år siden. Denne frugt, som i sit oprindelsesområde opnår unikke organoleptiske egenskaber, genkendes af forbrugerne som et typisk produkt fra denne egn.

4.7. Kontrolinstans: Navn: Codimaco - Associação Interprofissional Gestora de Marcas Colectivas

Adresse: Av. Bombeiros Voluntários, n.o 36-1o, P-2550-102 Cadaval

Tlf. (351) 262 69 11 55

Fax (351) 262 69 56 44.

4.8. Mærkning: Obligatoriske angivelser: PÊRA ROCHA DO OESTE - DENOMINAÇÃO DE ORIGEM og et behørigt nummereret garantimærke. Modellen for certificeringsmærket findes i godkendelsen fra det private kontrol- og certificeringsorgan i overensstemmelse med standarden EN 45011.

4.9. Krav i nationale bestemmelser: Despacho nr. 13 021/99, 2. serie, fra Secretário de Estado do Desenvolvimento Rural af 11. juni 1999 offentliggjort i Diário da República, II. serie, nr. 154 af 9. juli 1999. Heri fastlægges de vigtigste produktionsregler for Pêra Rocha do Oeste og det geografiske produktionsområde.

EF-nr.: G/PT/00160/2000.14.09.

Dato for modtagelsen af den fuldstændige ansøgning: 23. juli 2001.